Enn fer tvennum sögum af vígbúnaði Rússa við landamæri Úkraínu. Stjórnvöld í Rússlandi segja heræfingum þar að ljúka en framkvæmdastjóri Atlantshafsbandalagsins segir að Rússar auki nú vígbúnað sinn á svæðinu.
Að jafnaði halda um 35 þúsund rússneskir hermenn til við landamæri Úkraínu. Umtalsvert hefur fjölgað í þeirra hópi undanfarnar vikur samhliða stigvaxandi spennu á svæðinu. Erfitt að að henda reiður á fjöldann, ráðamenn á Vesturlöndum segja á bilinu 100 til 130 þúsund rússneska hermenn á svæðinu, Joe Biden, forseti Bandaríkjanna segir þá nær 150 þúsund.
Það berast jafn óstaðfestar fréttir af því hvort umrætt herlið sé á förum af svæðinu. Rússar segja fyrirhuguðum heræfingum lokið og eins og áður hafi staðið til haldi hluti hermannanna heim nú að loknum æfingum.
Jens Stoltenberg, framkvæmdastjóri Atlantshafsbandalagsins, hins vegar í morgun að svo virtist sem Rússar væru að auka vígbúnað sinn við landamæri Úkraínu - þvert á fullyrðingar ráðamanna í Moskvu um að herlið væri á leið frá landamærunum.
Ben Wallace, varnarmálaráðherra Bretlands, tekur undir orð Stoltenbergs.
In fact, we've seen continued build-up of things like field hospitals and strategic weapons systems such as this kind of missiles deployed. So we'll take Russia at its word, but we'll judge them on their actions.
Þvert á yfirlýsingar Rússa séu merki um aukin hernaðarumsvif þeirra á svæðinu sem þeir segjast sjálfir vera að yfirgefa, sagði varnarmálaráðherra Bretlands.
Varnarmálaráðherrar Atlandshafsbandalagsríkja funda í Brussel í dag og á morgun. Spenna í samskiptum ríkja vegna Úkraínudeilunnar verður þar efst á baugi. Fundurinn hefst nú um hádegisbil og Þórdís Kolbrún Reykfjörð Gylfadóttir, utanríkisráðherra, situr fundinn fyrir hönd Íslands.

Framkvæmdastjóri NATO segir Rússa auka viðbúnað sinn á landamærum Úkraínu á meðan Rússar segjast vera að draga herlið sitt til baka. 